1Ix wachalal, are in 'o wi chila iwu', are xin paxsaj i sak laj tzij re i Dios chiwe, n-ta xak chomik tak tzij, chomik tak nojbal xin bij chiwe. 2N-taj, man lic xin ch'ob yin, n-ta jun chic nojbal quin c'ut chiwe tz'akat in 'o iwu', xui re i Jesucrísto, xak wach u camic chuwach i cruz. 3Are xin upon iwu', n-ta kas in cho'ab, laj quin sicsat rumal in xibriquil. 4Are xix in 'ijla, are xin bij u tzij i Dios chiwe, n-xin bij ti to' chomik laj tak tzij chi xa sujbal re in nojbal chiwe. Are i xin bij, xiwil u be chi 'o u Tewal i Dios wu', cu yabej re u cho'ab in tzij chiwe. 5Queje xin 'an ile chiwe, man 'utz qui cuba ni i c'ux che i Kajwal xa rumal u cho'ab i Dios, n-rumal ta jun nojbal petnak ru' winak. 6Xui-ri, katzij chi caka lap nimak tak nojbal chique ni'pa i jiquil chic qui c'ux che i Dios. Xui-ri, i nojbal chi caka lap yoj, n-petnak ta cu' winak, xak n-petnak ta cu' i 'atol tzij je re u wach i jyub ta'aj, man ique-le ya ca sach qui wach. 7Are i nojbal chi caka bij yoj, are u nojbal i Dios chi ujer ali'al 'olic, are i nojbal chi n-quiqui ta tu be i winak. I nojbal-le, u ch'obom i Dios ujer are maja cu yijba i jyub ta'aj; u ch'obom 'ut wach i yabal-ke pa chom. 8I je 'atol tzij, chi to' je re u wach i jyub ta'aj, mi jun chique xqui ta u be ile chi u ch'obom i Dios; we tene xqui ta u be ile, n-queje tene xqui camsaj-i i Kajwal chuwach cruz, ire chi lic nim u 'ij u chomal. 9N-xqui ta tu be man xe'elok pacha i tzij-i chi tz'ibtal can chupam u wuj i Dios; cu bij: Mi jun rilom, mi jun u tom, xak mi jun u ch'obom wach i 'utz u yijbam i Dios chique ique chi c'ax quiqui na ire. (Queje ile tz'ibtal canok.) 10Wo'or, ni'pa ile, i Dios u yom chake yoj chi caka ta u be rumal u Tewal. I u Tewal i Dios 'is reta'am ronojel, reta'am wach u ch'obom i Dios chi c'ax i retamaxic usuc' cumal i winak. 11I yoj, chi oj winak, mi jun chake reta'am wach 'o pu c'ux jun chic, xui ire reta'am, xui i kanima yoj reta'am wach i caka ch'obo. Xak queje i Dios ile, xui u Tewal ire reta'am wach i cu ch'obo. 12I u Tewal i Dios c'un-nak ku' yoj, lic ru' i Dios petnak wi; n-are ta jun chi to' re u wach i jyub ta'aj. I Dios xu tak lok man craj ire caketamaj ronojel i 'utz chi u yijbam chake. 13Are wach i u 'alijinsam chake rumal u Tewal, are i coj tijin yoj chu c'utic. I tzij chi caka lap yoj, n-are ta ru' nojbal chi xa re u wach i jyub ta'aj. I ka tzij yoj yatal chake rumal u Tewal i Dios. Queje ile caka lap tak i re i Dios chique i je re chic ire. 14Jun winak, we n-tu Tewal i Dios ru', n-cu coj taj we jun cu lap u nojbal i Dios che; xa ch'uj laj tzij cu ta ire. N-cu ta tu be, man n-ti u Tewal i Dios ru'. 15Péro jun chi 'o u Tewal i Dios ru', reta'am wach i katzij y wach i n-katzij taj. We 'o u Tewal i Dios ru', mi jun winak ca 'ataw tzij puwi, wach 'o pu c'ux ire. 16N-que tiqui ta che, man que'elok pacha cu bij i tzij-i chi tz'ibtal can chupam u wuj i Dios: ¿Xataba 'o jun winak etamawnak wach u nojbal i Kajwal? ¿Xataba 'o jun ca yaw u no'oj ire? N-taj. (Queje ile tz'ibtal canok.) Péro yoj katzij 'o i u nojbal i Crísto ku'.
1 CORINTIOS 2